STARK มั่นใจรายได้ปี 64 “นิวไฮ” ทะลุเป้า 20% เปิดกลยุทธ์ลุยตลาด 50 ประเทศทั่วโลก
STARK มั่นใจรายได้ปี 64 ทะลุเป้า 20% ทำนิวไฮต่อเนื่อง รับรู้รายได้งานภาครัฐและเอกชน-ธุรกิจที่เวียดนามหนุน วางกลยุทธ์ปี 65 โตต่อเนื่อง ลุยตลาด 50 ประเทศทั่วโลก
STARK มั่นใจรายได้ปี 64 ทะลุเป้า 20% รับรู้รายได้งานภาครัฐและเอกชน-ธุรกิจที่เวียดนามหนุน วางกลยุทธ์ปี 65 โตต่อเนื่อง ลุยตลาด 50 ประเทศทั่วโลก
7 ธ.ค. 2564

นายประกรณ์ เมฆจำเริญ ประธานเจ้าหน้าที่บริหาร บริษัท สตาร์ค คอร์เปอเรชั่น จำกัด (มหาชน) หรือ STARK เปิดเผยถึง ภาพรวมผลการดำเนินงานของปี 2564 บริษัทฯ มั่นใจว่าจะสามารถสร้างการเติบโตของรายได้มากกว่าเป้าหมายวางไว้ที่ 20% เนื่องจากมีแนวโน้มการรับรู้ยอดขายที่ปรับตัวสูงขึ้นจากผลประกอบการของธุรกิจที่ประเทศเวียดนาม ที่มีอัตราการเติบโตที่ดีทั้งในส่วนรายได้และกำไร
ประกอบกับงานจากโครงการภาครัฐและเอกชนที่ดำเนินการก่อสร้างอย่างต่อเนื่องตามแผนงานและกำหนดการที่วางไว้ ประกอบกับกลยุทธ์การมุ่งเน้นสินค้าสำเร็จรูปของกลุ่ม High Margin เป็นหลัก
“ในงวดผลงานไตรมาส 3 ที่ผ่านมา บริษัทฯ มีรายได้หลักอยู่ 9,777 ล้านบาท เพิ่มขึ้นถึง 5,122 ล้านบาทจากปีก่อน ผลักดันผลงาน 9 เดือน สามารถทำรายได้หลักได้ถึง 19,685 ล้านบาท ซึ่งมากกว่าทั้งปีของปี 2563 ที่ทำรายได้ประมาณ 16,917 ล้านบาท ทำให้มั่นใจว่าผลการดำเนินงานในปี 2564 จะสามารถเติบโตมากกว่าเป้าหมายที่วางไว้ไม่ต่ำกว่า 20% และจะทำสถิติสูงสุดใหม่ต่อเนื่องจากปีก่อนได้อย่างแน่นอน” นายประกรณ์ กล่าว
ส่วนแผนการดำเนินธุรกิจในปี 2565 บริษัทฯ ตั้งเป้าหมายเติบโตต่อเนื่องจากปี 2564 โดยเริ่มด้วยกลยุทธ์การขยายตลาดส่งออกเพิ่มเติมอยู่ที่ 50 ประเทศ จากเดิมที่ส่งออกอยู่ 42 ประเทศ เนื่องจากมี partner ที่เป็นระดับ global company ที่ได้รับงานในประเทศต่างๆ นั้น จึงส่งผลทำให้สามารถส่งสินค้าไปหลากหลายประเทศได้เพิ่มขึ้นด้วย พร้อมทั้งยังคงมุ่งเน้นที่สินค้า High-Margin และมีแผนเข้าร่วมประมูลงานใหม่จำนวนมาก ขณะที่ปัจจุบันมีงานในมือที่รอรับรู้รายได้ (Backlog) อยู่ที่ไม่น้อยกว่า 10,000 ล้านบาท เป็นงานทั้งในและต่างประเทศ ซึ่งจะทยอยรับรู้ต่อเนื่อง จึงเชื่อมั่นว่าด้วยเหตุดังกล่าวจะเป็นปัจจัยหนึ่งที่สนับสนุนผลการดำเนินงานของบริษัทฯ ให้เติบโตได้อย่างแข็งแกร่งต่อไป
อนึ่ง ผลการดำเนินงานในไตรมาส 3/2564 บริษัทฯ มีรายได้หลัก 9,777 ล้านบาท เพิ่มขึ้น 5,122 ล้านบาท หรือเพิ่มขึ้น 110% เทียบช่วงเดียวกันของปีก่อนมีรายได้ 4,655 ล้านบาท และมีกำไร 913 ล้านบาท เพิ่มขึ้น 518 ล้านบาท หรือเพิ่มขึ้น 131% เทียบช่วงเดียวกันของปีก่อนมีกำไร 395 ล้านบาท
ส่วนผลการดำเนินงานงวด 9 เดือน บริษัทฯ มีรายได้หลัก 19,685 ล้านบาท เพิ่มขึ้น 7,768 ล้านบาท หรือเพิ่มขึ้น 65.2% เทียบช่วงเดียวกันของปีก่อนมีรายได้ 11,917 ล้านบาท และมีกำไร 1,875 ล้านบาท เพิ่มขึ้น 792 ล้านบาท หรือเพิ่มขึ้น 73.1% เทียบช่วงเดียวกันของปีก่อนมีกำไร 1,083 ล้านบาท